Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om retlig beskyttelse af adgangsstyrede og adgangsstyrende tjenester« () (98/C 129/04)

Rådet for Den Europæiske Union besluttede den 20. oktober 1997 under henvisning til EF-traktatens artikel 198 at anmode om Det Økonomiske og Sociale Udvalg udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Bernardo Hernández Bataller til ordfører. Sektionen vedtog sin udtalelse den 6. februar 1998.

Det Økonomiske og Sociale Udvalg vedtog på sin 352. plenarforsamling af 25. og 26. februar 1998, mødet den 25. februar 1998, med 120 stemmer for, ingen imod og 2 hverken for eller imod, følgende udtalelse.

1. Indledning

1.1. Det foreliggende forslag til direktiv om retlig beskyttelse af adgangsstyrede og adgangsstyrende tjenester, som ØSU i det følgende udtaler sig om, udspringer direkte af den debat, som grønbogen om retlig beskyttelse af krypterede tjenester i det indre marked () lagde op til.

1.2. Om denne grønbog afgav ØSU udtalelse den 25. september 1996 ().

1.3. Behovet for at beskytte krypterede tjenester mod ulovlig modtagelse gennem retlige initiativer blev allerede påpeget i det strategiske program for det indre marked () og i den grønbog, som blev bebudet i Kommissionens meddelelse »Europa på vej mod informationssamfundet - Handlingsplan« af 19. juni 1994 ().

1.4. I Kommissionens nylige meddelelse »Et europæisk initiativ inden for elektronisk handel« () anføres det ligeledes i punkt 55, at »en sikker distribution af tjenester forudsætter en tilstrækkelig retlig beskyttelse af adgangsstyringssystemer i hele det indre marked. Mange tjenester vil anvende en eller anden form for kryptering eller adgangsstyringssystem for at sikre en korrekt betaling. Tjenesteudbydere skal beskyttes mod pirateri af deres tjenester med ulovlige dekodere, smart cards eller andet pirateriudstyr.«

1.5. ØSU har afgivet udtalelse om denne meddelelse (CES 1191/97) ().

1.6. I sin udtalelse om grønbogen () drog ØSU følgende konklusioner:

1.6.1. Kryptering af meddelelser i almindelighed er helt nødvendig for at forhindre uvedkommende i at få adgang til dem eller ændre dem.

1.6.2. Et ensartet beskyttelsesniveau i samtlige medlemsstater er nødvendigt, og dette mål kan kun nås effektivt via EU-harmonisering.

1.6.3. Harmoniseringen bør gennemføres ved hjælp af en rådsforordning.

1.6.4. Harmoniseringsforanstaltningens anvendelsesområde bør omfatte samtlige krypterede tjenester.

1.6.5. Anvendelsesområdet bør omfatte privatpersoners besiddelse af dekoderudstyr, som de pågældende ved er ulovligt.

1.6.6. Retsinstrumentet bør give mulighed for at anlægge sag om erstatningsspørgsmål og indeholde civilretlige og strafferetlige sanktioner for både ulovlig modtagelse, videredistribution af krypterede tjenester og for bestemte forberedende aktiviteter, der letter signalpiratvirksomhed.

1.6.7. ØSU opfordrede endelig Kommissionen til at behandle spørgsmålet på internationalt plan, f.eks. i bilaterale aftaler og i WTO, og tilvejebringe forudsætningerne for teknisk standardisering af dekoderudstyret.

2. Gennemgang af Kommissionens forslag

2.1. Type retsakt

2.1.1. Allerførst skal det bemærkes, at Kommissionen har valgt at anvende direktiv i stedet for forordning.

2.1.1.1. Dermed mener Kommissionen, at den kan sikre »et ensartet beskyttelsesniveau«, og det overlades til medlemsstaterne at »afgøre, med hvilke midler målet skal nås«. Det overlades således til medlemsstaterne at:

a) træffe de foranstaltninger, der er nødvendige for på deres territorium at forbyde de aktiviteter, der i direktivforslaget defineres som ulovlige;

b) indføre sanktioner mod lovovertræderne, som dog skal være

- effektive,

- afskrækkende og

- stå i et rimeligt forhold til den ulovlige aktivitets potentielle virkning.

2.2. Anvendelsesområde

2.2.1. Direktivets anvendelsesområde er begrænset til »beskyttede tjenester, der er underlagt adgangsstyring«, idet adgangen er afhængig af en tilladelse, som skal sikre, at der betales et vederlag for de pågældende tjenester. Der er tale om følgende:

- »tv-spredning«, der defineres i direktiv 89/552/EØF, artikel 1, litra a) (),

- »radiospredning«, der omfatter ikke blot lydsignaler, men også datasignaler på samme kanal.

Denne definition omfatter ikke tjenester, der stilles til rådighed på individuel anmodning.

- »Informationssamfundets tjenester« defineres som »enhver tjeneste, der teleformidles på individuel anmodning fra en modtager af tjenester«.

2.3. Målet med direktivforslaget

2.3.1. Målet med direktivforslaget er at forbyde følgende aktiviteter i EU:

a) Fremstilling, import, salg eller besiddelse af ulovlige anordninger i kommercielt øjemed.

b) Installation, vedligeholdelse eller udskiftning af ulovlige anordninger i kommercielt øjemed. Med »ulovlig anordning« menes et udstyr eller edb-program, der er udformet eller omformet med henblik på at muliggøre uautoriseret adgang til en beskyttet tjeneste.

c) Brug af kommerciel kommunikation med henblik på at fremme salget af ulovlige anordninger.

2.3.1.1. Ved »kommerciel kommunikation« forstås alle former for kommunikation, der enten søger at promovere varer, tjenesteydelser eller en virksomheds eller en organisations image over for de endelige forbrugere og/eller forhandlerne.

2.3.1.2. Definitionen af dette begreb er dog ikke medtaget i artikel 1.

2.3.2. Kommissionen sigter med sit forslag ligeledes mod »fremstilling og markedsføring af ulovligt dekoderudstyr«.

2.3.2.1. Anvendelsesområdet omfatter ikke følgende:

a) »Uautoriseret modtagelse« af de nævnte tjenester og erhvervelse eller privat besiddelse af ulovligt udstyr, som ikke er i kommercielt øjemed.

b) Ophavsrettighederne til indholdet af den information, som formidles gennem ulovlige anordninger.

c) Industrielle ejendomsrettigheder i forbindelse med dekodere, der er omfattet af et andet forslag, som er under udarbejdelse.

d) Endelig er forhold vedrørende beskyttelsen af privatlivets fred og sikkerheden ved kommercielle transaktioner, hvori der ikke indgår betaling af vederlag for en krypteret kommunikationstjeneste, heller ikke omfattet.

3. Generelle bemærkninger

3.1. ØSU glæder sig over Kommissionens direktivforslag, der tager hensyn til den udtalelse, som ØSU afgav om grønbogen.

3.2. Ikke desto mindre mener ØSU på baggrund af de nuværende lakuner og den dermed følgende konkurrenceforvridning, at en forordning ville være mere egnet som retsakt end et direktiv, fordi en forordning:

- sikrer en mere effektiv harmonisering, eftersom den har umiddelbar retskraft i medlemsstaterne,

- ikke medfører en langvarig omsætning af de foreslåede bestemmelser til national ret.

3.3. Anvendelsesområdet bør udvides til også at omfatte ydelse af erhvervsmæssige tjenesteydelser såsom telemedicin.

3.4. Artikel 2 skal sikre fri bevægelighed for beskyttede tjenester, associerede tjenester og adgangsstyringsanordninger, men stk. 2 kan forekomme overflødigt, da der kun henvises til principper i traktaten, som finder generel og selvindlysende anvendelse.

3.5. I artikel 3, der omhandler ulovlige aktiviteter, bør der i litra c) tilføjes »associeret tjeneste«, hvormed menes installering, vedligeholdelse eller udskiftning af adgangsstyringsanordninger samt tilrådighedsstillelse af kommercielle kommunikationstjenester i forbindelse med beskyttede tjenester, adgangsstyringsanordninger eller andre associerede tjenester.

3.6. Artikel 4, stk. 1, kan erstattes af en bestemmelse om, at de i artikel 3 anførte aktiviteter er uautoriserede og strafbare.

3.7. Artikel 4, stk. 2, bør mere udførligt specificere søgsmålsretten, således at det fastlægges, at direkte berørte tjenesteudbydere kan anlægge retssag for at opnå erstatning, afbrydelse af tjenesteydelsen eller iværksættelse af forebyggende foranstaltninger.

3.8. I artikel 5 bør det tilføjes, at medlemsstaterne skal meddele Kommissionen, hvilke sanktionsbestemmelser, de indfører, eftersom disse ikke vil indgå i de lovtekster, hvori direktivet omsættes.

4. Særlige bemærkninger

4.1. ØSU mener, at brugerne af adgangsstyrede tjenester bør beskyttes bedre, især i sager vedrørende reklamation og krav om erstatning, tjenestens kvalitet og bevisbyrden herfor samt betaling, herunder betalingsformer, der ikke er omfattet af direktiv 97/7/EF af 20. maj 1997 om forbrugerbeskyttelse i forbindelse med aftaler vedrørende fjernsalg.

4.2. ØSU mener, at privatlivets fred og kommunikationshemmeligheden under alle omstændigheder skal beskyttes ved indførelsen af adgangsstyrede tjenester.

4.3. Der bør fastlægges yderligere sanktionsforanstaltninger på toldområdet svarende til dem, der er omhandlet i forordning (EF) nr. 3295/94 af 22. december 1994 om foranstaltninger med henblik på at forbyde overgang til fri omsætning, udførsel, genudførsel og henførsel under en suspensionsprocedure af varemærkeforfalskede og piratkopierede varer.

4.3.1. Hvis der indføres sanktioner på toldområdet bør der i Kommissionen nedsættes et opfølgningsudvalg svarende til det, der er nedsat i henhold til forordning (EF) nr. 3295/94 af 22. december 1994.

Bruxelles, den 25. februar 1998.

Tom JENKINS

Formand for Det Økonomiske og Sociale Udvalg

() EFT C 314 af 16.10.1997, s. 7.

() KOM(96) 76 endelig udg.

() EFT C 30 af 30.1.1997.

() KOM(93) 632 endelig udg.

() KOM(94) 347 endelig udg.

() KOM(97) 157 endelig udg.

() EFT C 19 af 21.1.1998, s. 72.

() EFT L 298 af 17.10.1989, s. 23.